Skudutiškio Kristaus ir Švč. Mergelės Apsireiškimo koplyčia

Skudutiškio Kristaus ir Švč. Mergelės Apsireiškimo koplyčia – koplyčia, esanti Skudutiškyje, Molėtų rajone, ženklinanti šv. Mergelės Marijos apsireiškimo vietą. Ji stovi Skudutiškio Švč. Trejybės parapijoje, Skudutės upelio pakrantėje šalia mitologinių kultūros paveldo objektų – šaltinio ir akmenų su ženklais (unik. kodas ). Pasiekiama nuo Skudutiškio įrengtu apie 0,5 km ilgio taku (į vakarų pusę).

miniatiūra|180px|left|Koplyčios viduje
miniatiūra|140px|right|1997 m. regėjimą liudijanti lenta

 Istorija 

Legenda byloja, kad Didžiojo maro metais XVIII a. pradžioje, Skudutiškio apylinkėse buvo pasirodžiusi Švč. Marija ir daugeliui padėjusi išsigelbėti nuo mirties.Skudutiškio Trejybė   Senoliai sakydavo, kad Skudutiškis yra šventa vieta, kurioje buvo Marija, mena gyvas šio krašto pamaldumo tradicijas. Stebuklingu laikytas šalia trykštantis šaltinis ir aplinkui gulintys akmenys su keistais ženklais. Viename iš jų žmonės įžvelgdavo panašias į žmogaus pėdas,  sakydavo, kad tai – Jėzaus Motinos Marijos pėdsakai. Tikintieji semdavosi šaltinio vandenį, juo apsiplaudavo, atsigerdavo, pildavosi į butelius, taip pat pasiimdavo samanų nuo akmenų ir jas vyniodavo į nosinę.

Atgimimo metais, apie 1990 m., šioje vietoje tremtinių iniciatyva buvo pastatyta Švč. Marijos skulptūra (panaši jų pastatyta ir Janonių koplyčioje). Idėją apsaugoti atvirame lauke stovinčią Skudutiškio Švč. Mariją ir virš jos įrengti koplytėlę kilo Skudutiškio gyventojai kultūros darbuotojai Ritai Varatinskienei (g. 1958 m.). Tam pritarė ir tuometis Skudutiškio parapijos klebonas Pranciškus Venckus (1933–2014). Surinkus aukas ir su visokeriopa parapijiečių pagalba buvo pastatyta koplytėlė. Daugelio kryžių ir altorių meistrai uteniškiai Algimantas ir Gediminas Juškos padarė koplytėlės statinio projektą ir kartu su vietos gyventojais atliko statybos darbus. 1997 m. gegužės mėn. vykusių šv. Trejybės atlaidų metu koplytėlę pašventino Kaišiadorių vyskupijos generalvikaras prelatas Jonas Jonys (1912–2005). Pradžioje šventovės stogas buvo dengtas raudonomis čerpėmis, bet vėlesnio remonto metu jos pakeistos lengvesne danga.

Kol nebuvo koplytėlės, slėnis, kuriame susikerta Skudutė ir dar vienas mažas upeliukas, buvo vadinamas „Skudutiškio alka“, laikyta pagoniška šventviete. Pastačius koplytėlę ji įgijo ir krikščionišką reikšmę. Tais pačiais 1997 m. viena šiaulietė susapnavusi Švč. Mergelės Marijos prašymą ir šventvietės slėnyje aplink koplytėlę pastatė septynias stoteles, kuriose žmonės gali prašyti šventų dalykų: santarvės šeimoje, meilės, sveikatos. Įvykusį tikinčiosios regėjimą skelbia šalia koplyčios pastatyta informacinė lenta.

 Šventvietės lankymas 
Vieta gausiai lankoma per Žolinę, kuomet tikintieji su rožinio malda nuo bažnyčios traukia į šią šventvietę, joje vyksta mišios. Lankytojų netrūksta ir per tradicinius Skudutiškyje Švč. Trejybės atlaidus bei kitomis progomis. Tradicija gyva iki šių dienų: žmonės iš tolimiausių Lietuvos kampelių atvyksta į Skudutiškį prie šventų akmenų ir šaltinio. Skudutiškio šventvietę globoja vietos bendruomenė. Yra tautodailininkų sukurti koplytstulpiai, informacinė lenta, įrengta atokvėpio vieta.

Į šventvietę dažniausiai atvykstama prašyti sveikatos. Pasakojama, kad nusiprausę vietos šaltinio vandeniu praregėdavę, nevaikštantys – pradėdavę vaikščioti. Žmonės čia atlieka tam tikras apeigas: medituoja, meldžiasi, aukoja, puošia akmenis lauko gėlėmis, pasiima vandens, akmenukų iš upelio dugno, pagremžia ir pačių mitologinių akmenų, taip juos žalodami, bet tikėdami pagijimo galia.

Dėl svarbos Lietuvos kultūroje 2019 m. Skudutiškio šventvietės lankymas buvo įtrauktas į Nematerialaus kultūros paveldo vertybių sąvadąSkudutiškio (Molėtų r.) šventvietės lankymas.

 Šaltiniai 

 Nuorodos 

 Sąrašas:Švč. Mergelės Marijos apsireiškimų vietos Lietuvoje
 Skudutiškis (facebook.com)
 Skudutiškis. Švč. Mergelės Marijos apsireiškimo vieta

Kategorija:Skudutiškis
Kategorija:Molėtų rajono koplyčios
Kategorija:Šventvietės